《送梁思伯游燕兼赴故人吴给事匡庐之约》
明代·黎民表

梁生倜傥非凡俦，家世况乃平津侯。前年束书走燕赵，布衣屡作金门游。

长安贵客竞迎致，生也拂袂仍丹丘。归来二顷无负郭，茅屋秋风自萧索。

壶觞谁过仲长园，校雠空哂扬云阁。翻然更作江湖游，知有心期在庐岳。

出门大笑谁绝群，浮云万里忽相踰。鸿鹄从来羞燕雀，骅骝宁复顾辕驹。

江城贳酒与君别，美人当筵歌一阕。南陌衣冠聚似云，东园桃李飞成雪。

丈夫此去岂长贫，嵂兀黄金可致身。万国星躔环紫禁，五陵意气骄青春。

徐乐公车相待久，赋献河东未白首。罗浮应有倦游人，书来更道相思否。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。